Գյուլենի աղանդում մեծ տեղ ունի զինված ջիհադի (սրբազան պատերազմ) գաղափարը։ Եվ հատկանշական է, որ Գյուլենի ռուսալեզու համացանցային կայքում կա «Ջիհադ» կոչվող համապատասխան էջ։ Կայքի այդ բաժնում ժողովված են հատվածներ Գյուլենի «Դարի ծնած կասկածներ» գրքի առաջին հատորից, որոնք հենց ջիհադի թեմային են վերաբերում («Թույլ տվեք ձեզ հարց ուղղել խղճի ազատության և ջիհադի մասին» գլուխը և «Ֆաթհ» վերնագիրը կրող գլուխը)։ Այդ հրապարակումներում Գյուլենը դրվատում է զինված ջիհադը։ Նա չի թաքցնում, որ այդ խոսքով նա նկատի ունի ոչ միայն «պայքարը հոգևոր մակարդակով, այլև պատերազմը իսլամի տարածման և մահմեդական իշխանության հաստատման համար»։ «Ֆաթհ» գլխում թուրքական քարոզիչը փառաբանում է սպանությունը «հանուն Ալլահի», որը, նրա կարծիքով, «պատվաբեր արարք է»։ Հանուն անաչառության պետք է ասել, որ այդ նույն կայքում է գտնվում նաև Գյուլենի «Ջիհադի մասին» հոդվածը, որտեղ թուրքական քարոզիչը բերում է «ջիհադ» տերմինի արդեն համարյա խաղաղատենչ ընկալումը։ Բայց նույնիսկ այդ հոդվածում աղանդի առաջնորդը չի բացառում նաև ջիհադի զինված եղանակը։